Temeljem članka 54. Statuta Filozofskog fakulteta u Splitu te odredbi Pravilnika o intelektualnom vlasništvu Sveučilišta u Splitu, fakultetsko Vijeće, na sjednici održanoj  godine, donijelo je
PRAVILNIK
O INTELEKTUALNOM VLASNIŠTVU I AUTORSKIM PRAVIMA
I. OPĆE ODREDBE
Predmet normiranja
Članak 1.
Ovim se Pravilnikom uređuju prava, obveze i odgovornosti Fakulteta, zaposlenika i studenata kao stvaratelja intelektualne kreacije u pogledu stvaranja, zaštite, upravljanja i gospodarskog iskorištavanja intelektualnog vlasništva i autorskih djela nastalih u sklopu djelatnosti Fakulteta.
Članak 2.
(1) Cilj je ovog Pravilnika poticanje znanstveno-istraživačkog i izdavačkog rada, osiguranje pravne sigurnosti autora te transparentno upravljanje autorskim pravima u izdavačkoj djelatnosti Fakulteta.
(2) Izrazi koji se koriste u ovom Pravilniku, a imaju rodno značenje, koriste se neutralno i odnose se jednako na muški i ženski rod.

II. INTELEKTUALNA KREACIJA I PODACI
Intelektualne kreacije stvorene na Fakultetu
Članak 3.
(1) Intelektualnom kreacijom stvorenom na Fakultetu smatra se intelektualna kreacija koju stvaratelj stvori u izvršavanju obveza iz ugovora o radu ili vezano uz rad ili u izvršavaju obveza tijekom studiranja na Fakultetu ili korištenjem značajnih sredstava i opreme Fakulteta, uključujući, ali ne ograničavajući se na intelektualnu kreaciju stvorenu u:
1. nastavi, seminarima, vježbama, završnom, diplomskom ili poslijediplomskom radu, mentorskom radu i sl.,
2. znanstvenom istraživanju kojega je nositelj, sunositelj i/ili organizator Fakultet,
3. znanstvenom istraživanju koje se u cijelosti ili u pretežitom dijelu provodi u prostorima Fakulteta i/ili uz uporabu, u cijelosti ili u pretežitom dijelu, opreme, instrumenata, materijala, alata, uzoraka, drugih sredstava ili tehnologije Fakulteta,
4. znanstvenom istraživanju koje se u cijelosti ili u pretežitom dijelu financira iz javnih sredstava koje doznačuju Vlada Republike Hrvatske, Ministarstvo znanosti, obrazovanja i mladih Republike Hrvatske, druga ministarstva Republike Hrvatske ili koja se doznačuju iz državnog proračuna Republike Hrvatske i/ili iz proračuna EU posredstvom zaklada, agencija i sl., pod uvjetom da te institucije ne zahtijevaju drukčije u potpisanim ugovorima,
5. znanstvenom istraživanju koje se u cijelosti ili u pretežitom dijelu financira sredstvima iz programa i fondova Europske unije, međunarodnih programa i projekata, pod uvjetom da u pravilima o organiziranju, provedbi i financiranju tih istraživanja nije određeno drukčije te pod uvjetom da je Fakultet sudionik istraživanja,
6. u znanstvenom istraživanju koje se u cijelosti ili u pretežitom dijelu organizira, provodi i/ili financira u suradnji s domaćim i/ili međunarodnim gospodarskim subjektima, pod uvjetom da u pravilima o organiziranju, provedbi i financiranju tih istraživanja nije određeno drukčije te pod uvjetom da je Fakultet sudionik istraživanja.
(2) Intelektualna kreacija iz ovoga članka za koje je ugovorom ili ovim Pravilnikom obvezano čuvanje tajnosti podataka smatra se poslovnom tajnom.
Podatci prikupljeni na Fakultetu
Članak 4.
(1) Podaci prikupljeni na Fakultetu su podaci, materijali, predmeti, sredstva i rezultati rada bilo koje vrste i u bilo kojem obliku do kojih stvaratelj dođe, koje stekne ili prikupi ili koji nastanu kao rezultat znanstvenog i stručnog istraživanja i/ili nastavnog rada u izvršavanju obveza iz ugovora o radu ili vezano uz rad ili u izvršavanju obveza tijekom studiranja na ili korištenjem značajnih sredstava i opreme Fakulteta, a koji mogu biti objekt komercijalizacije na bilo koji način i koji zadovoljavaju zakonske kriterije za zaštitu odgovarajućim pravima intelektualnog vlasništva.
(2) Podaci iz ovoga članka za koje je ugovorom ili ovim Pravilnikom obvezano čuvanje tajnosti podataka smatraju se poslovnom tajnom.
Pripadanje intelektualnih kreacija stvorenih na Fakultetu i podataka prikupljenih na Fakultetu
Članak 5.
(1) Intelektualne kreacije stvorene na Fakultetu, kao i podaci prikupljeni na Fakultetu pripadaju Fakultetu u najširem opsegu koji je dopušten zakonom, uredbama, međunarodnim ugovorima, te primarnim i sekundarnim pravom EU, odnosno isključivo su vlasništvo Fakulteta.
(2) Ako nije drugačije određeno ovim Pravilnikom, Fakultet ima isključivo pravo vlasništva, odnosno prostorno, vremenski i sadržajno neograničeno isključivo pravo iskorištavanja intelektualnih kreacija i podataka na bilo koji način i u bilo kojem opsegu, s punim pravom daljnjeg raspolaganja i prenošenja istih prava na treće osobe bez potrebe ikakvih daljnjih suglasnosti ili pristanka stvaratelja ili plaćanja bilo kakve posebne naknade, osim naknade određene u skladu s odredbama opći akata Fakulteta kojima se uređuje izdavačka djelatnost Fakulteta i ostvarivanje i način raspodjele vlastitih i namjenskih sredstava Fakulteta ovoga Pravilnika.
(3) Stvaratelj pridržava moralna prava na intelektualnoj kreaciji i prikupljenim podacima.

III. AUTORSKA DJELA IZ RADNOG ODNOSA
Djela zaposlenika 
Članak 6.
Autorsko djelo stvoreno u sklopu radnog odnosa zaposlenika pripada autoru-zaposleniku.

Članak 7.
(1) Autori koji šalju radove u časopise u izdanju Fakulteta zadržavaju moralna prava, ali prenose na časopis pravo prve objave.
(2) Prije objave rada u časopisu Fakulteta, autor potpisuje Izjavu o ustupanju autorskih prava (Copyright Transfer Agreement) i/ili prihvaća uvjete otvorene licence (npr. Creative Commons).
(3) Za potrebe izdavanja knjiga ili monografija u izdanju Fakulteta, autor i Fakultet sklapaju poseban izdavački ugovor, kojim se definiraju prava i obveze Fakulteta kao izdavača i autora. 
(4) Autor potpisivanjem ugovora prenosi na Fakultet isključivo pravo tiskanja, distribucije i prodaje djela (u tiskanom i/ili digitalnom obliku) na određeno vrijeme ili do iscrpljenja naklade.

Objava
Članak 8.
(1) Fakultet podupire otvoreni pristup znanju uz primjenu modela otvorenog pristupa (Diamond Open Access). 
(2) Časopisi Fakulteta primjenjuju standardne licence (preporučeno Creative Commons npr. CC BY ili CC BY-NC) koje omogućuju čitateljima besplatno preuzimanje i dijeljenje radova, uz obavezno navođenje autorstva i izvora.
(3) Objava radova u znanstvenim časopisima Fakulteta se ne naplaćuje (nema APC troškova), niti autori primaju honorar za objavljene članke. 
(4) Sva digitalna izdanja časopisa i odabrana izdanja knjiga bit će trajno i besplatno dostupna javnosti putem fakultetskih mrežnih stranica, portala Hrčak ili institucionalnog repozitorija.
(5) Autori imaju pravo digitalnu inačicu svog objavljenog članka (nakon uredničke obrade) pohraniti u vlastite baze ili repozitorije (Publisher's version), uz jasnu poveznicu na izvornu objavu u časopisu Fakulteta. 

Recenzije i oprema
Članak 9.
(1) Recenzentski postupak ("dvostruko slijepa recenzija") i komunikacija između uredništva, autora i recenzenata predstavljaju poslovnu tajnu Fakulteta.
(2) Autorska prava na uvodnike, koncepciju i grafički dizajn časopisa pripadaju Uredništvu, odnosno Fakultetu kao izdavaču.
(3) Dizajn naslovnice, prijelom teksta, kazala i ilustracije koje je izradio zaposlenik Fakulteta ili angažirani vanjski dizajner vlasništvo su Fakulteta.
(4) Autor knjige nema pravo koristiti grafičku opremu Fakulteta za ponovljeni tisak kod drugog nakladnika bez pisane dozvole Fakulteta.


Studentska djela
Članak 10.
(1) Student je nositelj svih autorskih prava na svojim seminarskim, diplomskim, doktorskim i drugim radovima.
(2) Slanjem rada u repozitorij Fakulteta, student daje Fakultetu neisključivo, prostorno i vremenski neograničeno pravo na pohranu, digitalizaciju i javnu objavu rada u sklopu otvorenog pristupa (Open Access).
(3) Iznimno, na pisani i obrazloženi zahtjev studenta i mentora, dekan može odobriti odgodu javne objave studentskog ocjenskog rada (maksimalno do 12 mjeseci) ako rad sadrži podatke koji su predmet zaštite intelektualnog vlasništva, poslovne tajne ili ako se rezultati planiraju objaviti u obliku komercijalne knjige.

IV. PLAGIRANJE I ZAŠTITA INTEGRITETA
Zabrana plagiranja 
Članak 11.
(1) Svaki oblik plagiranja, samoplagiranja (recikliranja teksta bez navođenja izvora) ili neovlaštenog preuzimanja tuđih ideja smatra se teškom povredom akademske čestitosti.
(2) Svi rukopisi predani za časopise ili knjige prolaze obaveznu provjeru softverom za otkrivanje sličnosti (plagijata).

Postupak u slučaju povrede 
Članak 12.
(1) Ako se utvrdi plagijat prije objave, rad se trajno odbija.
(2) Ako se plagijat utvrdi nakon objave, Fakultet će povući rad/knjigu (Retraction), javno objaviti obavijest o povlačenju te pokrenuti stegovni postupak pred Etičkim povjerenstvom Fakulteta.
V. PRIJELAZNE I ZAVRŠNE ODREDBE
Članak 13.
Za tumačenje odredbi ovog Pravilnika nadležno je fakultetsko Vijeće.
Članak 14.
Ovaj Pravilnik stupa na snagu osmog dana od dana objave na oglasnoj ploči i internetskim stranicama Fakulteta.

